
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,    17  iunie  2008               

Pl-x  294 /2008                     


A V I Z

asupra  propunerii legislative pentru completarea art.270 alin.(1) din OUG nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, publicată în Monitorul Oficial nr.418 din 15 mai 2006
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.270 alin.(1) din OUG nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, publicată în Monitorul Oficial nr.418 din 15 mai 2006, trimisă cu adresa nr. Pl-x 294 din 12.05.2008  şi înregistrată cu nr.31/454 din 13.05.2008.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 6 mai 2008.   
Propunerea legislativă are ca obiect de reglementare completarea art.270 alin.(1) din OUG nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată prin Legea nr.337/2006, cu modificările şi completările ulterioare, cu o dispoziţie conform căreia, la depunerea contestaţiei, contestatorul să achite o taxă de timbru, pentru a preîntâmpina formularea de contestaţii rău intenţionate împotriva actelor emise în legătură cu procedurile prevăzute de acest act normativ, astfel cum rezultă din Expunerea de motive.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  17  iunie 2008.

 Membrii comisiei au examinat iniţiativa legislativă supusă avizării, expunerea de motive, avizul negativ al Consiliului Legislativ, nr.1631 din 26.11.2007, precum şi punctul de vedere al Guvernului transmis cu adresa nr.60/11.01.2008,  prin care nu susţine  adoptarea acestei iniţiative legislative.
                  În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă  a propunerii legislative, întrucât instituirea unei taxe de timbru pentru o procedură administrativă  încalcă prevederile art.6 alin.(1) din Legea contenciosului administrativ nr.554/2004, lege organică, în conformitate cu care „ jurisdicţiile administrative speciale sunt facultative şi gratuite”.
În raport de obiectul şi conţinutul reglementării,  propunerea legislativă  face parte din categoria legilor ordinare.

                                          PREŞEDINTE,                               SECRETAR,

                                          Sergiu ANDON                               George BĂEŞU
 Consilier,  C. Păduroiu

